AUGUSZTUS 28.
Szentéletű etiópiai Mózes atyánk emléke
hajnali szolgálaton
Tropár 1. hang
Pusztaságban élő remete * és testben angyal voltál és csodákat műveltél, istenhordozó Mózes atyánk, * Böjttel, virrasztással és imádsággal mennyei ajándékokat érdemeltél magadnak, * a hittel hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad mindenkinek gyógyulást tesz lehetővé!
Dicsőség… most és… 
A te közbenjárásodat bírván, Tisztaságos, * s imáid által a rosszaságtól megmenekedvén, * Fiad keresztje által mindenütt megerősíttetve * mindannyian, amint meg is illet, * áhítattal magasztalunk.
Az első zsoltárcsoport után a Szent Kereszt leülői
 4. hang
Megváltottál minket drága véreddel a törvény átkától, * keresztre szögeztetvén, * és lándzsával átszúratván, * az emberekre halhatatlanságot árasztottál, *’ Üdvözítőnk, dicsőség néked!
Mintadallam
Aki önként emelkedtél föl a keresztre, Krisztus Istenünk, * ajándékozd kegyelmedet a te rólad nevezett új népednek, * örvendeztesd meg isteni erőddel népedet, * és segíts minden megtámadóink ellen, * kik védeszközül bírjuk a te békefegyveredet, *’ a legyőzhetetlen győzelmet.
Dicsőség... most és... Fájdalmas Istenszülő-ének ugyanarra a dallamra
Az Úrnak önkéntes megfeszíttetését látta * a Tisztaságos Szűz, * s fájdalmában könnyezve mondá: * Szeretett Fiam, hogy rabolhat el a halál? * Hogyan halhatsz meg gonosztevők között, * természeted szerint igazságos Isten? *’ Hosszútűrésedet, Fiam, dicsőítem!
A második zsoltárcsoport után a Szent Kereszt leülői
4. hang
Hamar előzz meg minket, * míg a téged káromló ellenség rabságába nem esünk, * mely ellenünk ármánykodik, Krisztus Istenünk! * Verd le kereszteddel az ellenünk támadókat, * hadd ismerjék meg az igaz hit erejét * az Istenszülő imáiért, *’ egyedüli emberszerető.
Ugyanarra a dallamra
Keresztre szögeztek téged a zsidók, Üdvözítőnk, * minket választottál azért a pogányok közül, * Krisztus Istenünk. * Önként kiterjesztetted kezedet  a kereszten, * s oldaladon a lándzsadöfést eltűrted, * irgalmad bőségével. *’ Emberszerető, dicsőség néked!
Dicsőség... most és... Fájdalmas Istenszülő-ének
Legszeplőtelenebb Szűz, * Krisztus Istenünknek anyja, * tőr járta át a te legszentebb lelkedet, * mikor Fiadat és Istenedet önként megfeszítve láttad. * Ne szűnjél meg könyörögni érettünk, *’ hogy ajándékozza nekünk *’ vétkeink bocsánatát.
Kánon
I. óda. 8. hang
Énekeljünk az Úrnak, * ki népét a Vörös-tengeren átvezette, * győzelmi éneket, * mert ő dicsőségesen megdicsőült!
A bűn harapása nyomán elfeketedett a lelkem. Eszközöld ki nekem imádságoddal a bűnbánat könnyeit, atyám, hogy fehérré legyen!
Az Uralkodó félelme áthatotta testedet, s minden szenvedélyességtől megtisztítottad szívedet, végtelenül boldog istenhordozó!
Elméd barázdáiba belevetetted az Ige magvát, megtermetted a búzát, hogy a kiüríthetetlen magtárban őrizzék.
Istenszülő-ének
A minden lény fölötti Isten-Ige jóságával a te méhedből önként megtestesült, tisztaságos Szűzanya, hogy engem teljesen megmenthessen.
III. óda. 8. hang. Te vagy a hozzád folyamodók…
A Lélek irányított, a lelkes cselekedetek erőssé tettek, s a gonoszság lelkeit legyőzted, ó bölcs.
Isten ereje erőssé tett, s mint valami testnélküli lealáztad az erős kígyót, szentéletű Mózes.
Könnyeid záporával eloltottad a szenvedélyek máglyáját, s a Szentlélek karizmáival teli folyóvá lettél.
Istenszülő-ének
Te vagy az én menedékem, Szeplőtelen, s nem rettegek az ellenség támadásaitól. Te vagy az én pártfogóm, s megfutamítom hadi rendjeit.
Katavászia 8. hang
Te vagy a hozzád folyamodók erőssége, Urunk. * Te vagy a sötétben tévelygők világossága, * téged énekel az én lelkem.
Kathizma
3. hang. Minta: Az isteni hit megvallásában…
A megközelíthetetlen fényt befogadva * homályba borítottad a szellemi etiópok arcát, * és szüntelen Istenre való figyeléseddel * megszüntetted azok gonoszságát, * istenhordozó, szentéletű atya. * Esedezzél Krisztus Istenhez, *’ hogy ajándékozza nekünk a nagy irgalmat!
Dicsőség… most és… fájdalmas Istenszülő-ének ugyanarra
Az Ige tisztaságos Báránykája, * a szeplőtelen Szűzanya meglátta, * hogy a kereszten függ fájdalom nélkül szült sarja, * anyai fájdalmában felzokogott: * Ó jaj, Szülöttem, miként szenvedhetsz? *’ Önként szenvedsz, hogy megszabadítsd vele az embert a becstelenségtől.
IV. óda. 8. hang
Hallottam, Uram, híredet * és megdöbbentem, * megértettem cselekedetedet * és dicsőítettem gondviselésedet. 
A testet kedvelő démont szüntelen könyörgéseddel és önmegtagadás gyakorlásával kiűzted lelkedből, végtelenül boldog atya.
Elmédet a felfoghatatlan és kimondhatatlan dolgok felé fordítottad, szentéletű, s az önmegtagadás hevét isteni harmat gyanánt viselted.
Szemlélődésben és cselekvésben fényesen kitűntél, szíved pedig a Szentlélek tisztaságos hajlékává lett, végtelenül boldog atya.
Istenszülő-ének
Szüzesség drága kincse és a körülhatárolhatatlan természet lakóhelye, világosítsd meg sok szenvedély miatt elsötétült lelkemet!
V. óda. 8. hang
Fölvirradva így kiáltunk hozzád: * Ments meg minket, Urunk, * mert te vagy az Isten, * rajtad kívül pedig mást nem ismerünk.
A szenvedélytelenség tüze hevített, ó boldog, és a szenvedélyek lobbanékony pozdorjáját elhamvasztottad.
Az önmegtagadás magasságában ékesen ragyogó csillagként tűntél fel nekünk, és megvilágosítod a mi lelkünket, dicséretreméltó.
Az erények négyes fogatával vágtattál, és a mennyei célba jutottál, minden magasztalásra méltó Mózes atya.
Istenszülő-ének
A szülés után is szűznek magasztalunk téged, Istenszülő, mert az Isten-Igét szülted testben a világnak.
VI. óda. 8. hang. Könyörülj rajtam, Üdvözítőm…
Bűnök és sötét gyönyörök éjszakája borul reám, világosíts meg engem teljesen a Szentléleknek benned levő világosságával, és vezess el egészen az üdvösség révébe, atyám!
Szorgalmas méhként elméd kaptárába gyűjtötted az erények virágait, halhatatlan édességet fakasztottál, s az megszünteti a démonok keserűségét, atyám.
A pusztaságban állhatatosan megmaradtál, hogy a mennyei város örököse lehess, a testet böjtöléssel szolgaságba vetetted, ó csodálatos, s az elapadhatatlan boldogságba, a paradicsomi lakhelyekbe költöztél.
Istenszülő-ének
Szellemi szentélynek, az engesztelés érintetlen táblájának, aranyos mécsesnek, az élet kenyerét hordozó, lelkes asztalnak mondunk téged, mi, hívek, Szent Szűz.
Katavászia
Könyörülj rajtam, Üdvözítőm, * mert nagy az én gonoszságom, * és a rosszaság örvényéből * kérlek, vezess ki engem, * mert hozzád kiáltok, ó hallgass meg engem, * üdvösségem Istene!
Konták
 4. hang. Minta: Megjelentél ma [= Kijelentéd]...
A szellemi etiópok arcát levetetted, * fényes napként ragyogtál fel, * megvilágosítod a mi lelkünket *’ s mi tisztelünk téged, végtelenül boldog Mózes.
VII. óda. 8. hang
A héber ifjak a kemencében * bátran taposták a lángokat, * és a tüzet harmattá változtatván * így kiáltottak fel: * Áldott vagy, Urunk, Istenünk, mindörökké! 
A szenvedélyek szennyétől megtisztulva a Szentlélek világosságát sugároztad, valóban az anyagtalan világosságba költöztél át, ó boldog, oda, ahol az önmegtagadók kara örökké él. 
Minden gonoszságot elkerülve a jóság lényegét magadévá tetted, az anyagtalan boldogság vágya hatalmába ejtett, ó boldog, s te hangoztattad: Áldott vagy, Istenünk!
Az önmegtagadás mérhetetlen küzdelmeivel elapasztottad a küzdelmes kísértést, Istent hordozó atya, azért rátaláltál a javak küzdelem nélkül való élvezésére, áldva a te Uralkodódat.
Istenszülő-ének
Íme, itt a Szűz, akiről a nagy Izajás előre szólt a Szentlélekben, s aki méhében foganta és megszülte Istent, akinek zengjük: Áldott vagy, Urunk és Istenünk!
VIII. óda. 8. hang. Hétszerte jobban…
Az imádság megerősített, az alázatosság felmagasztalt, az igazságosság megvilágosította lelkedet, a szeretet ékessé tett, feljutottál az erények ormára, a mindenünnen látható magasságba, atyánk, és hangoztattad: Papok, dicsérjétek, és népek, magasztaljátok az Uralkodót mindörökké!
Annak, akinek a teste fekete, a napsugaraknál ragyogóbb lelke a démonok sötét arcát sötétségbe borította, az ő követésével pedig ragyogóvá tette azoknak a híveknek a szívét, akik buzgón zengték: Népek, magasztaljátok Krisztust mindörökké!
Az alázatossággal minden oldalról körülbástyázottan elkerülted, atyánk, a szellemi etiópok fegyvereit, cselekedeteiddel és szavaiddal ránevelted a szerzeteseket a küzdelemre a gonosz ellenségek ellen, s velük együtt hangoztattad: Ifjak, áldjátok, papok, dicsérjétek, és népek, magasztaljátok Krisztust mindörökké!
Istenszülő-ének
A természet rendjét meghaladó módon méhedben foganva kifejezhetetlen módon megszülted az emberi természetnek emberré lett Alkotóját, ki az Atyától el nem választható, tisztaságos Nagyasszony, azt, akinek az egész teremtés zengi: Ifjak, áldjátok, papok, dicsérjétek, népek, magasztaljátok Krisztust mindörökké!
Katavászia
Hétszerte jobban * gyújtatá be a kemencét * a kaldeus zsarnok az ifjaknak, * de látván, hogy felső erő által megszabadultak, * a Teremtőhöz és Megváltóhoz így kiáltott föl: * Ifjak, áldjátok, * papok, dicsérjétek, * és népek, magasztaljátok őt mindörökké!
IX. óda. 8. hang. Minden fül megrettent…
Életedet valóban jócselekedetekkel töltve elnyerted a javak forrását, és vágyakozásod beteljesedett. Ott lakozol örvendezve, ahol az ünneplők magasztaló éneke zeng, szentéletű, magasztalásra méltó Mózes atya!
Fáradalmaiddal járó verejtéked hasznos édességet csöpögtet, atyánk, s az elveszi a mi szenvedélyeink keserűségét. Ereklyéid orvosságot buzogtatnak, s az a gonoszság rothasztását megszünteti, és a lelkek szennyét letisztítja.
Hervadhatatlan koszorúval koszorúzta Krisztus a te fejedet, isteni ihletésű, mert kemény harcban leverted a világkormányzó lázadását, s a szentéletűek karába sorolt téged. Esedezzél velük együtt, hogy tisztelőid megszabaduljanak a kísértésektől!
Istenszülő-ének
Megszüntetted, Isten Jegyese, egyetlen az asszonyok között, az ősszülők átkát. Körülhatároltad és testben megszülted a határtalant. Megújítottad, Szeplőtelen, a természet törvényeit, csodálatosan egyesítetted a hajdan egymástól eltávolodottakat.
Katavászia
Minden fül megrettent * Isten kimondhatatlan megalázkodásának hírére, * hogy a Magasságbeli önként lejött megtestesülésre * és szűzi méhből emberré lett; * azért téged híven * szeplőtelen Istenszülőnek magasztalunk.
Fényének
[bookmark: _GoBack]Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
Szenté
A szellemi etiópok fejét levágtad szent imádságaid kardjával, Istent hordozó, boldog Mózes atya. Azért győzelmi jutalmat kaptál Krisztustól, kinek színe előtt állsz most is az angyalokkal együtt, a szenvedélytelenség fényével tündökölve. Tedd ragyogóvá magasztalóidat s a hozzád menekülőket közbenjáró imádságoddal! 
Istenszülő-ének
Rútul éltem, s elvesztettem lelkem ékességét. Esztelen barmokhoz hasonultam, én szerencsétlen, olyanokat cselekedtem, amilyeneket nem szabad tenni. Világosíts meg engem, Istenszülő Nagyasszony, a te világosságod isteni napsugaraival! Tisztíts meg engem, Leányzó, a bűnbánat izsópjával, s tégy engem, a te szolgádat, hasznos, szent edénnyé!
Előverses sztihirák. 
4. hang
Megváltó Jézusunk, * kereszted legyen a mi védelmező pajzsunk, * mert nincs a híveknek más reménysége, * csak te, kit testben szegeztek rá, *’ és aki róla a kegyelem bőségét árasztod.
Mintadallam
Jelül rendelted azoknak, * kik félnek, Urunk, téged, * a te tiszteletreméltó keresztedet, * melyen diadalmaskodtál, * a sötétség fejedelmei és hatalmasságai fölött, * és amellyel visszavezettél minket a régi boldogságra. * Azért dicsőítjük a te emberszerető üdvgondozásodat, * mindenható Jézus, *’ lelkünk üdvözítője!
Ki ne álmélkodna, szent vértanúk, * látva a jó harcot, * amelyet ti harcoltatok meg? * Testben voltatok, hogyan győzhettétek le a testnélküli ellenséget? * Krisztusról tettetek hitvallást és kereszttel hadakoztatok! * Ti legyetek tehát a gonosz lelkek megfutamítói * és a pogányok ellenségei, *’ s könyörögjetek szüntelenül a mi lelkünk üdvösségéért!
Dicsőség... most és... fájdalmas Istenszülő-ének. Mintadallam: Mint a vértanúk...
Mikor meglátta Szűzanyád, * hogy a kereszten függesz, Uram, * megrendült és rádszegezett szemekkel mondá: * Szerelmes, hosszútürelmű Fiam, * hogyan feszíthettek keresztfára? * Istenige, hogyan szegezhették oda a törvényszegők kezedet és lábadat? *’ Hogyan onthatták véred, Uralkodó?
Tropár 1. hang
Pusztaságban élő remete * és testben angyal voltál és csodákat műveltél, istenhordozó Mózes atyánk, * Böjttel, virrasztással és imádsággal mennyei ajándékokat érdemeltél magadnak, * a hittel hozzád folyamodók testi és lelki betegségének sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott, *’ és dicsőség, hogy általad mindenkinek gyógyulást tesz lehetővé!
Dicsőség… most és… 
Tisztaságos Istenszülő, * ki a mennyekben áldott, a földön magasztalt vagy: *’ Üdvözlégy szeplőtelen ara!



